
Betegtájékoztató: Információk a beteg számára

Flector forte 20 mg/g gél
[bookmark: _Hlk220928152]
Felnőtteknek és 14 éves vagy idősebb serdülőknek
A diklofenák tartalom diklofenák-nátriumnak megfeleltetett diklofenák-dietilamin formában található

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.
-	Tartsa meg a betegtájékoztatót, mert a benne szereplő információkra a későbbiekben is szüksége lehet.
-	További információkért vagy tanácsért forduljon gyógyszerészéhez.
-	Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
-	Feltétlenül tájékoztassa kezelőorvosát, ha tünetei 3–5 napon belül nem enyhülnek, vagy éppen súlyosbodnak.

A betegtájékoztató tartalma:
1.	Milyen típusú gyógyszer a Flector forte 20 mg/g gél (a továbbiakban Flector forte) és milyen betegségek esetén alkalmazható?
2.	Tudnivalók a Flector forte alkalmazása előtt
3.	Hogyan kell alkalmazni a Flector forte-t?
4.	Lehetséges mellékhatások
5.	Hogyan kell a Flector forte-t tárolni?
6.	A csomagolás tartalma és egyéb információk


1.	Milyen típusú gyógyszer a Flector forte és milyen betegségek esetén alkalmazható?

A Flector forte hatóanyaga a diklofenák, amely a nem-szteroid gyulladáscsökkentők (NSAID-ok) csoportjába tartozik. 

A Flector forte felnőttek és 14 éves vagy idősebb serdülők számára javallt.
Akut húzódások, rándulások, vagy ütéses sérülések miatti zúzódások okozta fájdalom – például sport- és baleseti sérülések esetén – rövid távú, helyi, tüneti kezelésére.


2.	Tudnivalók a Flector forte alkalmazása előtt

Ne alkalmazza a Flector forte-t
•	ha allergiás a diklofenákra vagy a gyógyszer (6. pontban felsorolt) egyéb összetevőjére.
•	ha valaha asztmás rohama, csalánkiütése, orrfolyása (akut orrnyálkahártya-gyulladás) volt acetilszalicilsav vagy más gyulladáscsökkentő gyógyszerek (NSAID-ok) alkalmazását követően.
· nyílt sebeken; gyulladással vagy bőrfertőzéssel érintett, valamint ekcémás bőrfelületen; valamint nyálkahártyán.
•	ha terhessége utolsó 3 hónapjában van (lásd a „Terhesség és szoptatás” részt).
•	14 év alatti gyermekeknél.

Figyelmeztetések és óvintézkedések
A Flector forte alkalmazása előtt beszéljen kezelőorvosával vagy gyógyszerészével.

Nagyobb valószínűséggel tapasztalhat asztmás rohamokat (úgynevezett fájdalomcsillapító-intolerancia / analgetikus asztma), helyi bőr- vagy nyálkahártya-duzzanatot (úgynevezett Quincke-oedema) vagy csalánkiütést, mint más betegek, ha Ön asztmában, szénanáthában, orrnyálkahártya-duzzanatban (úgynevezett orrpolipok) vagy krónikus obstruktív tüdőbetegségben, krónikus légúti fertőzésekben szenved (különösen szénanáthához hasonló tünetekkel társítva). 
Ezeknél a betegeknél a Flector forte csak bizonyos óvintézkedések (sürgősségi ellátásra való felkészültség) mellett és közvetlen orvosi felügyelet mellett alkalmazható. Ugyanez vonatkozik azokra a betegekre is, akik más anyagokra is allergiásak, amik esetükben együtt járhat például bőrtünetekkel, viszketéssel vagy csalánkiütéssel. 

Amikor a Flector forte nagy bőrfelületen és hosszabb ideig kerül alkalmazásra, a Flector forte alkalmazásából eredő, egész szervezetet érintő (szisztémás) mellékhatások lehetősége nem zárható ki.

A Flector forte kizárólag ép, sérülésmentes bőrön alkalmazható. Kerülje a szemmel és a száj nyálkahártyájával való érintkezést. Ha a Flector forte a szemébe kerül, óvatosan öblítse ki vízzel. Ha a tünetei továbbra is fennállnak, forduljon orvoshoz vagy sürgősségi ellátáshoz. A gélt tilos szájon át alkalmazni.

A gél bőrre történő felvitele után használhat áteresztő (nem fedő) kötést, de hagyja a gélt néhány percig megszáradni a bőrön. Ne használja légmentesen záró, fedő kötéssel.

Ha a tünetek súlyosbodnak, vagy 3–5 nap elteltével sem javulnak, forduljon orvoshoz. 

A Flector forte alkalmazását abba kell hagyni, ha bőrkiütés jelentkezik.

A gyógyszer alkalmazása alatt kerülje a napozást, beleértve a szoláriumot is. 

Óvintézkedéseket kell tenni annak érdekében, hogy gyermek ne érintkezzen a géllel kezelt bőrterülettel.

Gyermekek és serdülők
A Flector forte nem alkalmazható 14 év alatti gyermekeknél. 

Egyéb gyógyszerek és a Flector forte
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is. 

A Flector forte rendeltetésszerű, bőrön történő alkalmazása esetén eddig nem ismertek kölcsönhatások.

Terhesség, szoptatás és termékenység

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
Terhessége utolsó 3 hónapjában semmiképp ne alkalmazza a Flector forte-t. Ne alkalmazza a Flector forte-t a terhesség első 6 hónapjában sem, kivéve, ha feltétlenül szükséges és orvosa ezt tanácsolta. Ha kezelésre van szüksége ebben az időszakban, a lehető legkisebb adagot kell alkalmazni a lehető legrövidebb ideig.

A diklofenák szájon át szedhető gyógyszerformái (például tabletta) káros hatással lehetnek a magzatra. Nem ismert, hogy fennáll-e ugyanez a kockázat a külsőleg alkalmazott Flector forte esetében.

Szoptatás
A diklofenák kis mennyiségben átjut az anyatejbe.

A Flector forte szoptatás időszakában történő alkalmazása előtt beszéljen orvosával. Minden esetben, ha szoptat, a Flector forte-t nem szabad közvetlenül a mellre kenni, más nagy bőrfelületre, vagy hosszabb ideig alkalmazni (lásd 2. pont: „Figyelmeztetések és óvintézkedések”).

Termékenység
A diklofenák helyi alkalmazású készítményeinek emberi termékenységre gyakorolt hatásáról nincsenek rendelkezésre álló adatok.

A készítmény hatásai a gépjárművezetéshez és a gépek kezeléséhez szükséges képességekre
A Flector forte nem vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

A Flector forte propilénglikolt (E 1520), butilhidroxitoluolt (E 321) és limonént tartalmazó illatanyagokat tartalmaz
Ez a gyógyszer grammonként 60 mg propilénglikolt tartalmaz, amely bőrirritációt okozhat. 
A Flector forte butilhidroxitoluolt (E 321) tartalmaz.
Ez a gyógyszer butilhidroxitoluolt (E 321) tartalmaz, amely helyi bőrreakciókat (pl. kontakt dermatitiszt), illetve szem- és nyálkahártya-irritációt okozhat. 
A Flector forte limonént tartalmazó illatanyagokat tartalmaz
[bookmark: _Hlk144989400]Ez a gyógyszer limonént tartalmazó eukaliptuszolajat tartalmaz, amely allergiás reakciókat okozhat.


3.	Hogyan kell alkalmazni a Flector forte-t?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Alkalmazás felnőtteknél és 14 éves vagy idősebb serdülőknél
A kezelendő terület nagyságától függően cseresznye méretűtől dió méretűig terjedő mennyiséget kell felvinni, ami 1–4 g gélnek felel meg. 

A Flector forte-t naponta kétszer kell felvinni a fájdalmas területre (lehetőleg reggel és este). 

A maximális napi adag 8 g gél.

Alkalmazás idős betegeknél 
Nincs szükség az adag különleges módosítására. Időskorúaknak különös figyelmet kell fordítaniuk a mellékhatásokra, és szükség esetén beszélniük kell orvosukkal vagy gyógyszerészükkel.

Alkalmazás károsodott vese- vagy májfunkció esetén
Nincs szükség az adag csökkentésére.

Alkalmazás 14 év alatti gyermekeknél 
A Flector forte nem alkalmazható 14 év alatti gyermekeknél (lásd 2. pont, „Ne alkalmazza a Flector forte-t”). 

A kezelés időtartama
Az alkalmazás időtartama a kezelés javallatától és a szervezet arra adott reakciójától függ. Orvosi tanácsadás nélkül a Flector forte gélt nem szabad serdülőknél (14 éves kortól) 1 hétnél, felnőtteknél 2 hétnél hosszabb ideig alkalmazni. 
Ha a tünetek súlyosbodnak, vagy 3–5 nap elteltével sem javulnak, forduljon orvoshoz.

Az alkalmazás módja 
A Flector forte bőrön történő külsőleges alkalmazásra való.
A gélt a test érintett területeire vékonyan fel kell vinni, majd óvatosan be kell masszírozni a bőrbe. Ezután a kezet papírtörlővel törölje meg, majd mossa meg, kivéve, ha a kéz a kezelendő terület. 
Ha véletlenül túl sok gélt vitt fel, a felesleges gélt papírtörlővel kell letörölni.
A papírtörlőt a háztartási szemétbe kell helyezni, ezzel megakadályozva, hogy a fel nem használt gyógyszer a vízi környezetbe kerüljön.
Kötés alkalmazása előtt várjon néhány percet, hogy a gél megszáradjon a bőrön. A zuhanyzás vagy fürdés megkezdése előtt várjon addig, amíg a gél a bőrön megszárad.

Hogyan távolítsa el a zárórészt az első használat előtt: 
•	Csavarja le, és távolítsa el a csavaros kupakot.
•	A csavaros kupakot megfordítva annak hátuljával a tubus záródása biztonságosan átszúrható, és a tubus így nyitható.

Ha az előírtnál több Flector forte-t alkalmazott
Túladagolás valószínűtlen, mivel a diklofenák véráramba történő felszívódása – bőrfelszínre korlátozódó alkalmazás esetén – alacsony. Ha a bőrön alkalmazott gél adagja jelentősen meghaladja a javasolt mennyiséget, a felesleget el kell távolítani (pl. papírtörlővel), majd le kell mosni vízzel. 
Ha véletlenül lenyelte a Flector forte-t, azonnal forduljon orvoshoz, vagy menjen a legközelebbi kórházi sürgősségi osztályra.
Ha véletlenül lenyeli egy Flector forte tubus tartalmát, hasonló mellékhatásokat tapasztalhat, mint amilyeneket a diklofenák egész szervezetre ható (szisztémás) gyógyszerformáinak túladagolása után tapasztalhat.

Ha elfelejtette alkalmazni a Flector forte-t
Ne alkalmazzon kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A következő mellékhatások súlyosak lehetnek. Hagyja abba a Flector forte alkalmazását, és a lehető leghamarabb forduljon kezelőorvosához: 

Ritka (1000 betegből legfeljebb 1‑et érinthet)
•	Hólyagosodással járó bőrgyulladás (bullózus dermatitisz)

Nagyon ritka (10 000 betegből legfeljebb 1‑et érinthet) 
•	Asztma
•	Az arc, az ajkak, a nyelv vagy a torok duzzanata (angioödéma)

További mellékhatások is előfordulhatnak:

Gyakori (10 betegből legfeljebb 1‑et érinthet)
•	Bőrkiütés, ekcéma, a bőr kipirosodása (eritéma), bőrgyulladás (dermatitisz – beleértve a kontakt dermatitiszt is), viszketés. 

Nem gyakori (100 betegből legfeljebb 1‑et érinthet)
•	Bőrhámlás, bőr dehidratációja, vizenyős duzzanat (ödéma). 

Nagyon ritka (10000 betegből legfeljebb 1‑et érinthet)
•	Hólyagos bőrkiütés
•	Emésztőrendszeri panaszok
•	Allergiás reakciók, beleértve a csalánkiütést 
•	Bőrfeszülés vagy bőrpír, miután a bőrt napfény vagy szolárium lámpa sugárzása érte (fényérzékenységi reakció).

Nem ismert (a gyakoriság a rendelkezésre álló adatok alapján nem becsülhető meg)
•	Égő érzés az alkalmazás helyén

Ha a Flector forte-t a bőr nagy területére és hosszabb időn át alkalmazzák, nem zárható ki az olyan, egész szervezetet érintő (szisztémás) mellékhatások lehetősége (pl. a vesét, májat vagy emésztőrendszert érintő hatások, szisztémás túlérzékenységi reakciók), mint amilyeneket a diklofenák egész szervezetre ható (szisztémás) gyógyszerformáinak túladagolása után tapasztalhat.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Flector forte-t tárolni?

A gyógyszer gyermekektől elzárva tartandó! 

A dobozon és a tubuson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer különleges tárolási hőmérsékletet nem igényel. 
A fénytől való védelem érdekében az eredeti csomagolásban tárolandó.
Hűtőszekrényben nem tárolható! Nem fagyasztható!

A tubus első felbontása után a gélt 2 éven belül fel kell használni, de legfeljebb a lejárati időn belül. A felesleges gélt ki kell dobni.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Flector forte?
•	A készítmény hatóanyaga a diklofenák. 1 g gélben a diklofenák 23,2 mg diklofenák‑dietilamin formájában található, ami megfelel 20 mg diklofenák‑nátriumnak.
•	Egyéb összetevők: dietil-amin, karbomer 974P, kokoil-kaprilokaprát, makrogol-cetil-sztearil-éter, izopropil-alkohol, folyékony paraffin, propilénglikol (E 1520), eukaliptuszolaj (limonént tartalmaz), butilhidroxitoluol (E 321), oleil-alkohol, tisztított víz.

Milyen a Flector forte külleme és mit tartalmaz a csomagolás?
A Flector forte fehér vagy törtfehér, homogén gél.
Minden doboz tartalmaz egy, zárófóliával és csavaros kupakkal lezárt tubust, amely 60 g, 100 g, 120 g vagy 150 g gélt tartalmaz.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
IBSA Pharma Kft. 
1124 Budapest, Fodor u. 54/b 
Magyarország

Gyártó
Doppel Farmaceutici S.r.l.
Via Martiri Delle Foibe 1
29016 Cortemaggiore
Olaszország

OGYI-T-05033/15	1×60 g	PE/Al/PE tubusban
OGYI-T-05033/16	1×100 g	PE/Al/PE tubusban

Ezt a gyógyszert az Európai Gazdasági Térség tagállamaiban az alábbi neveken engedélyezték:
Németország: Diclofenac IBSA 20 mg/g Gel
Ausztria, Hollandia és Lengyelország: Flector 2% gel
Belgium: Flector, 20 mg/g gel
Magyarország: Flector forte 20 mg/g gél
Spanyolország: Flector 23,2 % gel
Csehország: Flector forte, 20 mg/g gel
Szlovákia: Flector forte, 2% gel

A betegtájékoztató legutóbbi felülvizsgálatának dátuma: 2026. augusztus.

